**Vprašanja in odgovori ob pismu slovenskih škofov za Veliko noč 2021**

 30.3.2021  Cerkev v Sloveniji  [COVID19](https://katoliska-cerkev.si/oznaka/covid19), [Velika noč](https://katoliska-cerkev.si/oznaka/velika-noc)

*Zadnja posodobitev: 30. marec 2021*

**1.    Svete maše**

**1.1 Ali lahko duhovnik daruje sveto mašo z verniki?**  
Svete maše z udeležbo ljudstva so do nadaljnjega odpovedane. Dovoljene so le zasebne maše duhovnika brez prisotnosti vernikov (izjema so člani skupnega gospodinjstva, ki bivajo npr. v župnišču oziroma samostanu).

**1.2 Kako naj verniki nadomestijo odsotnost od svetih maš in prazničnega bogoslužja?**  
Verniki, ki se med velikonočnimi prazniki in ob nedeljah ne bodo udeležili svetih maš ter drugih bogoslužnih opravil, naj obrede velikega tedna spremljajo po medijih ter prejmejo duhovno obhajilo. Doma oz. v družini naj posvetijo čas molitvi, prebiranju Božje besede in naj darujejo za potrebe domače župnije (prim. ZCP, kann. 1245 in 1248 § 2).[[1]](applewebdata://DD2D0FF1-4164-4868-B86D-24C42E0A7A51" \l "_ftn1" \o ")

**1.3 Kako je s prenosi bogoslužij po televiziji in radiu?**  
Duhovnikom se priporoča, da v župnijskih oznanilih in na župnijski spletni strani objavijo [spored prenosa svetih maš krajevnega (nad)škofa iz stolne cerkve](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021).

**1.4 Ali lahko duhovniki prenašajo svete maše in obrede po spletu?**  
Duhovniki, ki bodo prenašali svete maše ali druge obrede preko spleta, morajo upoštevati veljavna navodila za [*Prenašanje bogoslužnih in pastoralnih dogodkov preko spleta - dodatna navodila slovenskih škofov*](https://katoliska-cerkev.si/prenasanje-bogosluznih-in-pastoralnih-dogodkov-preko-spleta) (17. oktober 2020).

**2.    Individualna duhovna oskrba**

**2.1 Ali lahko prejmem sveto obhajilo? Če da, kako?**  
Po predhodnem dogovoru z duhovnikom je sveto obhajilo (prejem svetega obhajila izven maše) dovoljeno deliti zgolj in samo posamično. V tem primeru se vernik z duhovnikom po telefonu ali e-pošti predhodno dogovori za določeno uro, ko bo prejel blagoslov in obhajilo v cerkvi, kapeli ali na drugem primernem kraju. Udeležba pri individualnem obhajilu je dovoljena samo zdravim vernikom, ki nimajo simptomov okužbe dihal, ne kašljajo in nimajo povišane telesne temperature. Priporoča se, da imajo vsi duhovniki in verniki na telefonu nameščeno aplikacijo #Ostanizdrav. Duhovniki naj določijo in pravočasno oznanijo posamezne ure, ko bodo vernikom individualno podelili sveto obhajilo izven svete maše. Med termini naj bo dovolj časa, da ne pride do združevanja.

**2.2 Ali so lahko cerkve odprte za osebno molitev?**  
Cerkve so odprte zgolj za zasebno molitev.

**3.    Sveta spoved**

**3.1 Ali lahko prejmem zakrament svete spovedi?**  
Spovedovanje je dovoljeno samo po predhodnem dogovoru. V spovednicah mora biti nameščena ustrezna zaščita med spovedancem in spovednikom (npr. PVC-folija) in zagotovljena razdalja 1,5 metra. Spovednico naj se redno prezračuje in čisti. Spovedanec si mora pred vstopom v spovednico razkužiti roke in vanjo vstopiti z masko. Spovedovanje po telefonu ali po spletu je izrecno prepovedano, saj ni zagotovljena tajnost. Duhovniki in verniki so to normo dolžni spoštovati. Redna oblika spovedovanja je samo osebna spoved.

**4.    Praznovanje Velike noči 2021 v času epidemije**

**Veliki četrtek, 1. april 2021**

**4.1 Kdaj bodo duhovniki obhajali krizmeno mašo s svojim škofom?**  
Krizmena maša na veliki četrtek bo prestavljena na čas, ko se bodo razmere uredile. Vsaka škofija bo določila datum krizmene maše; takrat bodo duhovniki prejeli sveta olja.

**4.2 Kako naj duhovnik obhaja večerno mašo velikega četrtka?**  
Vsem župnikom (duhovnikom) se za ta dan izjemoma dovoljuje, da obhajajo večerno sveto mašo ob 18h v zaprti cerkvi brez udeležbe vernikov. Umivanje nog, že dano na izbiro, se opusti. Ob koncu svete maše se opusti procesijo z Najsvetejšim zakramentom. Najsvetejše se shrani v tabernakelj. Duhovniki, ki ne morejo obhajati svete maše, zmolijo večernice (prim. *Liturgia Horarum*). Župnik naj vernikom sporoči, kdaj bo obhajal večerno mašo, in jih povabi, da se mu pridružijo v duhu in zmolijo rožni venec za duhovne poklice oziroma preberejo dnevno Božjo besedo. Po večerni sveti maši zvonovi utihnejo.

Duhovnik povabi vernike k spremljanju [neposrednih prenosov](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021):

* Ob 10.00 – Krizmena sv. maša iz Vatikana (TV EXODUS)
* Ob 18.00 – Večerna sv. maša velikega četrtka iz Vatikana (TV EXODUS)
* Ob 18.30 – Večerna sv. maša velikega četrtka iz ljubljanske stolnice (RADIO OGNJIŠČE)

**Veliki petek, 2. april 2021**

**4.3 Kako bo potekal obred velikega petka v stolnih cerkvah?**  
Škofje oziroma stolni župniki bodo v zaprtih stolnicah ob 18.00 brez navzočnosti vernikov opravili bogoslužje velikega petka.

**4.4 Kako naj duhovnik opravi obred velikega petka?**  
Župnik (duhovnik) opravi bogoslužje velikega petka ob 18.00 sam in brez navzočnosti vernikov, v zaprti cerkvi, v najbolj osnovni in preprosti obliki (brez petja in prinašanja križa v procesiji). Pri obredu duhovniki izrečejo posebno prošnjo za bolnike, pokojne in tiste, ki se nahajajo v stanju preizkušnje (prim. *Missale Romanum*, str. 314, št. 13):

IX b. Za preizkušane v času epidemije  
Molimo za vse, ki trpijo zaradi posledic trenutne epidemije, da bi Bog Oče naklonil zdravje bolnikom, moč zdravstvenim delavcem, tolažbo družinam in zveličanje vsem pokojnim žrtvam.  
*Tiha molitev. Nato duhovnik nadaljuje:*  
Vsemogočni večni Bog, varno zavetje trpečih; usmiljeno se ozri na trpljenje svojih otrok, ki trpijo zaradi te epidemije. Olajšaj bolečine bolnikom in daj moči tistim, ki zanje skrbijo. Sprejmi v svoj mir vse, ki so umrli, in daj, da bo v času te preizkušnje vsak od nas našel zavetje v tvojem usmiljenju. Po Kristusu, našem Gospodu.  
O. Amen.

**4.5 Kako se lahko verniki duhovno pridružijo obredu velikega petka v domači župniji?**  
Župnik naj vernike obvesti, da bo obred velikega petka obhajal ob 18.00, in jih povabi, da se mu v duhu pridružijo in zmolijo žalostni del rožnega venca oziroma molijo križev pot ob 15.00. Prav tako jih povabi, da spremljajo [križev pot papeža Frančiška](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021). Ta dan naj prevladujeta sveta tihota in premišljevanje Gospodovega trpljenja.

**4.6 Ali bo letos potekala tradicionalna nabirka za Sveto deželo?**  
Nabirka za Sveto deželo je prestavljena z velikega petka predvidoma na praznik povišanja svetega Križa (14. september 2021) oz. drug datum, ki bo sporočen naknadno.

Duhovnik povabi vernike k spremljanju [neposrednih prenosov](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021):

* Ob 10.00 – Pasijon po Marku (TV SLO 2)
* Ob 18.00 – Bogoslužje v čast Gospodovemu trpljenju iz Vatikana (TV EXODUS)
* Ob 18.30 – Bogoslužje v čast Gospodovemu trpljenju – ljubljanska stolnica (RADIO OGNJIŠČE)
* Ob 21.00 – Križev pot iz Vatikana (TV SLO 2, TV EXODUS)

**Velika sobota, 3. april 2021**

**4.7 Ali letos bo možnost prevzema blagoslovljenega ognja?**  
Blagoslov in delitev ognja letos odpade.

**4.8 Kako bo letos potekal blagoslov velikonočnih jedil?**  
Škofje ordinariji določajo, da je letos zaradi epidemije veljaven blagoslov jedil po televiziji oz. radiu. Škofje vabijo vse vernike, da pripravijo velikonočna jedila in se udeležijo televizijskega prenosa blagoslova velikonočnih jedil iz mariborske stolnice, ki bo na [TV SLO 1 predvidoma ob 15.00](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021).

**4.9 Ali lahko verniki sami doma blagoslovijo velikonočnia jedila?**  
Verniki lahko doma sami, v moči svojega krsta, spoštljivo blagoslovijo jedila po naslednjem obredu:

|  |
| --- |
| **Blagoslov velikonočnih jedil**  **1. Znamenje križa**  **2. Desetka rožnega venca**  **3. Božja beseda**  **Berilo iz pete Mojzesove knjige (Mz 8, 2-3).**  Mojzes je govoril izvoljenemu ljudstvu: Spominjaj se vsega pota, po katerem te je Gospod, tvoj Bog, teh štirideset let vodil po puščavi, da bi te ponižal in preskusil, da bi spoznal, kaj je v tvojem srcu, ali boš spolnjeval njegove zapovedi ali ne. Poniževal te je in te stradal, potem pa hranil z mano, ki je nisi poznal in je niso poznali tvoji očetje, da bi ti pokazal, da človek ne živi samo od kruha; kajti človek živi od vsega, kar nastaja po Gospodovih ustih.  **Iz svetega evangelija po Janezu (Jn 6,47-51).**  Resnično, resnično, povem vam: Kdor veruje vame, ima večno življenje. Jaz sem kruh življenja. Vasi očetje so v puščavi jedli mano in so umrli. To je kruh, ki prihaja iz nebes, da kdor od njega je, ne umrje. Jaz sem živi kruh, ki sem prišel iz nebes. Če kdo je od tega kruha, bo živel vekomaj. Kruh pa, ki ga bom dal jaz, je moje meso za življenje sveta.  **4. Blagoslovna molitev velikonočnih jedil (po možnosti z blagoslovljeno vodo)**  Molimo. Bog, naš Oče, od tebe so vse dobrine, od tebe je vse, kar smo in kar imamo. Blagoslovi te jedi in nas nauči, da bomo v tvojih darovih gledali tvojo neskončno ljubezen. Vsi, ki jih bomo uživali, naj se veselimo telesnega in dušnega zdravja. Po Kristusu, našem Gospodu. Amen. |

**4.10 Kako duhovnik opravi velikonočno vigilijo?**  
Duhovniki velikonočno vigilijo opravijo ob 18.00 sami zgolj v zaprtih župnijskih cerkvah. Na začetku se opusti začetek vigilije ali lucernarij, prižiganje ognja. Takoj se prižge svečo. Procesijo se opusti, nato pa mašnik izreče velikonočno oznanilo (*Exsúltet*). Sledi besedno bogoslužje. Pri krstnem bogoslužju se samo obnovijo krstne obljube (prim. *Missale Romanum*, str. 371, št. 55). Sledi evharistično bogoslužje. Duhovnik, ki se na noben način ne more udeležiti obhajanja velikonočnega bdenja v cerkvi, zmoli opravilo bogoslužnega branja za velikonočno nedeljo (prim. *Liturgia Horarum*).Župnik naj vernike seznani, da bo ob 18.00 obhajal velikonočno vigilijo, in jih povabi, naj se mu v duhu pridružijo. Verniki so povabljeni, da spremljajo obred s prižganimi svečami v svojih domovih. Zvonovi po velikonočni vigiliji lahko spet zvonijo.

**4.11 Ali bodo potekale vstajenjske procesije?**  
Vstajenjske procesije letos odpadejo.

Duhovnik povabi vernike k spremljanju [neposrednih prenosov](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021):

* Ob 15.00 – Blagoslov jedil iz mariborske stolnice (TV SLO 1)
* Ob 18.30 – Velikonočna vigilija – ljubljanska stolnica (RADIO OGNJIŠČE)
* Ob 19.30 – Velikonočna vigilija iz Vatikana (TV EXODUS)
* Ob 19.58 – Velikonočna poslanica slovenskih škofov (TV SLO 1)

**Velika noč, 4. april 2021**

**4.12 Kako naj verniki letos praznujejo Veliko noč Gospodovega vstajenja?**  
Župniki ob 8.00 zvonijo z vsemi zvonovi kot vabilo k zajtrku in v znamenje velikonočnega praznika. Škofje vabijo vse vernike (družine) v Sloveniji, da se ob 8.00 zberejo na velikonočnem zajtrku in zmolijo naslednjo molitev:

|  |
| --- |
| **Blagoslov velikonočnega zajtrka**  Znamenje križa.  Oče naš.  Molimo. Nebeški Oče, blagoslovi ta velikonočni zajtrk. Naj nas velikonočni prazniki tako prenovijo, da bomo vedno bolj hrepeneli po duhovni hrani ter jo našli v tvoji besedi in sveti evharistični skrivnosti. Po Kristusu, našem Gospodu. Amen. |

**4.13 Kako naj duhovnik daruje velikonočno sveto mašo?**  
Župniki (duhovniki) darujejo velikonočno sveto mašo sami v svojih zaprtih župnijskih cerkvah brez udeležbe vernikov in brez somaševanja. Župnik naj obvesti župljane, kdaj bo obhajal sveto mašo, in jih povabi, naj se mu v duhu pridružijo.

**4.14 Kdaj lahko verniki spremljajo prenos prazničnih svetih maš in bogoslužij?**  
Škofje vabijo vse vernike, da spremljajo prenos velikonočne svete maše [preko medijev](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021) ter prenos [papeževega blagoslova *Urbi et Orbi*](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021), ki bo predvidoma ob 12.00.

Duhovnik povabi vernike k spremljanju [neposrednih prenosov](https://katoliska-cerkev.si/prenosi-svetih-mas-in-praznicnih-bogosluzij-v-velikem-tednu-2021):

* Ob 10. 00 – Sv. maša iz mariborske stolnice (TV SLO 1)
* Ob 10.00 – Sv. maša iz Vatikana (TV EXODUS)
* Ob 11.10 – Kratek film o sv. Frančišku (TV SLO 1)
* Ob 11.20 – oddaja Obzorja duha (TV SLO 1)
* Ob 11.55 – Blagoslov svetega očeta Frančiška *Urbi et Orbi* (TV SLO 1)
* Ob 12.00 – Blagoslov svetega očeta Frančiška *Urbi et Orbi* (TV EXODUS)

**Velikonočni ponedeljek, 5. aprila 2021**

**4.15 Ali so letos dovoljeni obiski sorodnikov in prijateljev?**  
Na velikonočni ponedeljek naj se odpovedo obiski (t. i. Emavs), da se prepreči nevarnost širjenja epidemije.

**Bela nedelja oziroma nedelja Božjega usmiljenja, 11. april 2021**

**4.16 Kako bomo letos praznovali nedeljo Božjega usmiljenja?**  
Škofje in duhovniki bodo opravili sveto mašo sami in brez navzočnosti vernikov v zaprti cerkvi.

**Dar posebnih odpustkov okuženim s COVID-19, družinskim članom, zdravstvenim delavcem in vsem, ki skrbijo za bolnike**

**4.17 Ali še vedno velja poseben odpustek vernikom s koronavirusom in njihovim svojcem, ki se po odredbi zdravstvenih oblasti nahajajo v karanteni v bolnišnicah ali na svojih domovih?**  
Apostolska penitenciarija je 19. marca 2020 izdala dekret, s katerim podeljujejo vernikom poseben odpustek. Da bi mogli vsi, ki trpijo zaradi Covid-19, prav v skrivnosti tega trpljenja ponovno odkriti »odrešujoče Kristusovo trpljenje« (prav tam, št. 30), Apostolska penitenciarija *ex auctoritate Summi Pontificis* v zaupanju v besedo Kristusa Gospoda in z duhom vere, upoštevajoč trenutno epidemijo, ki se širi, ter da bi zaživeli v luči osebnega spreobrnjenja, podeljuje dar odpustkov pod sledečimi pogoji. Popolni odpustek se podeli vernikom s koronavirusom, ki se po odredbi zdravstvenih oblasti nahajajo v karanteni v bolnišnicah ali na svojih domovih, če so v stanju nenavezanosti na kakršen koli greh in so po komunikacijskih sredstvih duhovno navzoči pri obhajanju svete maše, molitvi rožnega venca, križevem potu ali pri drugih oblikah pobožnosti ali če vsaj zmolijo vero, očenaš in se v molitvi pobožno obrnejo k blaženi Devici Mariji ter to preizkušnjo v duhu vere v Boga in ljubezni darujejo bratom in sestram z željo, da bi izpolnili običajne pogoje (zakramentalno spoved, sveto obhajilo in molitev po namenu svetega očeta), čim bo to mogoče. Zdravstveni delavci, družinski člani in tisti, ki se po zgledu usmiljenega Samarijana izpostavljajo tveganju okužbe ter pomagajo obolelim za koronavirusom v skladu z besedami božjega Odrešenika: »Nihče nima večje ljubezni, kakor je ta, da dá življenje za svoje prijatelje« (Jn 15,13), bodo na enak način deležni daru popolnega odpustka pod istimi pogoji. Poleg tega Apostolska penitenciarija ob enakih pogojih ob trenutni svetovni epidemiji voljno podeljuje popolni odpustek tudi tistim vernikom, ki obiščejo ali počastijo Najsvetejši zakrament ali vsaj pol ure berejo Sveto pismo ali zmolijo rožni venec, križev pot ali rožni venec Božjega usmiljenja, da bi po posredovanju vsemogočnega Boga prenehala epidemija, v olajšanje vseh okuženih in za večno zveličanje vseh, ki jih je Gospod že poklical k sebi. Cerkev moli za tiste, ki ne morejo prejeti zakramenta bolniškega maziljenja in svete popotnice, in izroča Božjemu usmiljenju vse in vsakogar v moči občestva svetnikov ter podeljuje verniku popolni odpustek v trenutku smrti pod pogojem, da je pravilno pripravljen in da je običajno za časa življenja molil kakšno molitev (v tem primeru nadomesti Cerkev tri običajne zahtevane pogoje). Za prejem tega odpustka je priporočljivo, da ima vernik pri sebi razpelo ali križ (prim. *Enchiridion indulgentiarum*, štev. 12).

**5.    Sveti krsti, prva sveta obhajila, birme in cerkvene poroke**

**5.1 Ali so dovoljeni sveti krsti, prva sveta obhajila in birme?**  
Sveti krsti, prva sveta obhajila, birme in cerkvene poroke so do nadaljnjega odloženi. Sveti krst se lahko izjemoma podeljuje individualno v krogu članov iste družine oziroma istega gospodinjstva v primeru življenje nevarnosti. Podelitev ostalih zakramentov je prestavljeno na čas, ko bodo zdravstvene razmere to dopuščale oz. ko bo preklican vladni odlok.

**6.    Bolniško maziljenje**

**6.1 Ali lahko bolniki, ostareli in umirajoči prejmejo sveto bolniško maziljenje? Ali lahko duhovnik obišče bolnika v bolnišnici oz. domu za ostarele?**  
Obhajanje bolniškega maziljenja je dovoljeno ob upoštevanju, da sta duhovnik in bolnik ustrezno zaščitena (maske tipa N95/KN95/FFP2/FFP3). Bolniški duhovniki in duhovniki, ki oskrbujejo domove za ostarele ter druge podobne ustanove, morajo upoštevati navodila omenjenih ustanov za preprečevanje okužb in od njih pridobiti ustrezno zaščitno opremo. Duhovnik naj med obiskom bolnika na domu nosi masko in si razkuži roke pred obiskom in po njem. Obiski bolnikov na domu za prve petke so dovoljeni.

**7.    Cerkveni pogrebi**

**7.1 Ali so dovoljeni cerkveni pogrebi?**  
Cerkveni pogrebi se izvajajo v dogovoru s pogrebno službo in ob upoštevanju vseh navodil NIJZ. Na pogrebu je lahko navzoča samo ena družina oziroma člani skupnega gospodinjstva.

**8.    Župnijska kateheza (verouk) in pastoralni dogodki**

**8.1 Ali lahko poteka župnijska kateheza (verouk) in druga izobraževanja?**  
Kateheza (verouk) in druge oblike pastoralne dejavnosti se izvajajo samo na daljavo preko spleta. Prav tako se izvajajo na daljavo vse oblike pastoralnih dogodkov kot so molitvene skupine, zakonske skupine, sestanki, verska izobraževanja, duhovne vaje itd. Do nadaljnjega so preklicana vsa dovoljenja za izvedbo duhovnih seminarjev in predavanj, ki jih izvajajo škofje, duhovniki, redovnice ali redovniki in laiki iz Slovenije ali tujine.

**9.    Delovanje župnijskih pisarn in cerkvenih uradov**

**9.1 Ali so lahko odprte župnijske pisarne, cerkveni arhivi in drugi cerkveni uradi?**  
Skladno s pismom škofov je župnijska pisarna lahko odprta za srečanje z eno osebo samo za nujne in neodložljive zadeve, ki jih ni mogoče urediti na daljavo. Duhovnik in vernik morata nosita masko ter si pred obiskom in po njem razkužita roke. Škofijske pisarne in drugi cervkeni uradi ter cerkveni arhivi so zaprti za obiskovalce. Kjer je mogoče, naj zaposleni svoje delo opravijo od doma.

**10. Karitativne ustanove**

**10.1 Kako naj delujejo cerkvene karitativne ustanove v času ustavitve javnega življenja v državi?**  
Karitativne ustanove delujejo v skladu z navodili, ki jih izdajo njihova vodstva, ob upoštevanju državnih predpisov in priporočil NIJZ.

**11. Splošna vprašanja**

**11.1 Kam se lahko obrne župnik oz. rektor ali druga odgovorna oseba v primeru inšpekcijskega postopka?**  
Za morebitne kršitve vladnega odloka in področne zakonodaje odgovarja župnik oziroma odgovorna oseba (gvardijan, rektor, direktor). V primeru inšpekcijskega postopka ali ukrepanja policije naj odgovorna oseba to čim prej sporoči Tajništvu SŠK na e-naslov: [info@rkc.si](mailto:info@rkc.si).

**11.2 Kako naj zvonijo cerkveni zvonovi v času praznikov in ustavitve javnega življenja?**  
Škofje določajo, da duhovniki zvonijo ob običajnih urah tako med tednom kot ob nedeljah in praznikih.

**11.3 Kako lahko verniki podprejo svojega duhovnika in domačo župnijo?**  
Škofje vabijo vernike, da po svojih zmožnostih darujejo za svete maše in podprejo svoje duhovnike s prostovoljnimi darovi, ki jih lahko nakažejo na bančni račun župnije ali osebno izročijo po prenehanju epidemije.

**11.4 Kje so objavljene dodatne informacije o verskem življenju v času epidemije?**  
Vse duhovnike in vernike vabijo, da redno spremljajo spletno stran [www.katoliska-cerkev.si](http://www.katoliska-cerkev.si/) ter spletno stran svoje škofije in župnije. Slovenskim katoličanom ponujamo nekaj duhovnih spodbud za okrepitev vere v času epidemije COVID-19 na [posebni spletni strani Katoliške cerkve](https://katoliska-cerkev.si/duhovne-spodbude-katoliskim-vernikom-v-casu-epidemije-covid-19). Za dodatne informacije lahko posredujejo sporočilo na: [info@rkc.si](mailto:info@rkc.si)

Slovenski škofje pozivajo duhovnike, redovnice in redovnike, pastoralne delavce ter vse katoličane, da spoštujejo ukrepe Vlade RS in priporočila NIJZ za preprečevanje širjenja epidemije COVID-19. Omejitve našega verskega življenja so neizogiben napor, da lahko obvarujemo sebe in svoje bližnje pred okužbo.

Tajništvo SŠK